  Анжелика Тихонова корреспондент Пичи Пурга ёросысь Пугачёво дорысь азьвыл ожгар частьлэн интывылаз музъем вылысь пуштылӥсь арбериосты утялтонэз 2021-тӥ арын пӧсьтолэзёзь йылпумъяны чаклало. Со сярысь 26-тӥ оштолэзе аппарат кенешонын улосвылысь Граждан обороная но шимучыръёсъя кун комитетлэн кивалтӥсез Евгений Шутов ивортӥз. Туннэ нуналлы боеприпасъёсты Россиысь обороная министерстволэн азьвыл 102-тӥ арсеналэзлэн 365 гектар яке 87 процент музъем вылысьтыз бичазы ини.   Бичан но утялтон ужъёс выльысь кутскемын Евгений Шутов, Удмуртиысь Граждан обороная но шимучыръёсъя кун комитетлэн кивалтӥсезУдмуртилэн тӧроез Александр Бречалов элькун кивалтэтлэсь тӧрозэ Ярослав Семёновез матысь арняе объектын кышкыттэмлык понна кылкутӥсь вань удысэтъёсын но огазеяськонъёсын кенешон ортчытыны косӥз. Кылем арысь югдурез сюлэмъшугъяськытӥсь гинэ шуыны уг луы, со туж секыт вал. Кышкытлыкез кулэстон понна ужрадъёс ортчытоно Александр Бречалов, Удмуртилэн тӧроезПусъём, азьвыл арсеналысь ожгар тӥрлыкез «Форпост Балтики Плюс» огазеяськон утялтэ. Евгений Шутовлэн кылъёсызъя, предприятиысь ӧнерчиос вань ужасьёсты тылпу потонлэсь утиськон амалъёслы дышетӥзы, ву возён интыос доры сюрес лэсьтӥзы, интывылэз мудэтъёсын котыртӥзы, тылпуэз возись гожъёс гыризы, чилектэмлэсь утись арбериос пуктӥзы но асмылкыдчиослэсь тылпу кысон дружиназэс кылдытӥзы. Интывылэз уен-нуналэн чакласа возё. Россиысь МЧС-лэн элькунъя валтӥсь управлениезлэн кивалтӥсез Пётр Фомин но азьвыл арсеналлэсь интывылзэ чакланэз умойгес радъяно шуыса пусйиз.  Тодэ вайытом, арсеналын пуштылонъёс нырысьсэ 2011-тӥ арын инвожое луизы, соку отын боеприпасъёсын склад ӝуатскиз. Берло аръёсы снарядъёс эшшо кӧня ке пуштылӥзы, кылем арын - куинь пол.  Тегъёс: Шимучыръёс Удмуртия пуштонъёс Пугачёво  